Ramaphosa: Uitroei van korrupsie, staatskaping is sleutel tot werkskeppingPresident Cyril Ramaphosa(Oktober 2018) Foto: Kopano Tlape/GCIS Pres. Cyril Ramaphosa het Donderdag gesê sy regering is vasbeslote om korrupsie wat die staat en sy instellings kaap ŉ nekslag toe te dien, aangesien dit een van die grootste hindernisse is vir belegging en werkskepping in Suid-Afrika. “Een van die grootste hindernisse vir belegging, groei en werkskepping is korrupsie binne alle sfere van die regering, ondernemings in staatsbesit en maatskappye. Ons is vasbeslote as regering om die werk wat ons reeds begin het om ŉ einde te bring aan staatskaping te verskerp en om korrupsie uit te roei waar ook al dit gebeur en diegene wat verantwoordelik is aan die pen te laat ry,” het Ramaphosa tydens ŉ werkberaad in Midrand gesê. “Die sosiale vennote [met inkorporering van die sakebedryf en georganiseerde arbeid] het ingestem om die regering se teenkorrupsie-strategie te ondersteun en om hul eie aanvullende strategieë te ontwikkel. Die sakesektor is daartoe verbind om nie enige vorm van korrupsie te duld nie en sal verskeie inisiatiewe begin om opleiding te ontwikkel wat korrupsie kan bekamp.” Volgens Ramaphosa het die regering se sosiale vennote ingestem daar is ŉ behoefte vir alle relevante regeringsamptenare om finansiële openbaarmakings te doen en dat leefstyloudits gedoen word. “Deur hierdie werkberaad het die regering, arbeidsektor, sakesektor en gemeenskapsektor saamgestem dat daar konkrete ingrypings nodig is om indiensneming ŉ hupstoot te gee. Ons beraam dat hierdie ingrypings ŉ bykomende 275 000 direkte werksgeleenthede per jaar sal skep,” het Ramaphosa gesê. “Dit sal bo en behalwe die werksgeleenthede wees wat geskep sal word sonder hierdie ingrypings, wat gemiddeld ongeveer 300 000 per jaar oor die afgelope vier jaar was. Hierdie werkberaad-ooreenkoms is aanvullend tot ander inisiatiewe om werk te skep. Bykomend tot dit waartoe ooreengekom is tussen sosiale vennote onder die vaandel van Nedlac, is verskeie maatskappye – individueel of saam met ander – besig om te werk aan planne om nuwe werksgeleenthede te skep en uit te brei.” Ramaphosa sê dié maatskappye het self inisiatief geneem omdat hulle verstaan dat volhoubare werkskepping voordelig is vir hul ondernemings, die gemeenskappe waar hulle geleë is en die gemeenskap in geheel. “Hulle verstaan werkskepping is deel van ŉ deugsame kringloop. Beter indiensneming lei tot ŉ groter vraag na goedere en dienste, wat gevestigde maatskappye in staat stel om uit te brei en nuwes op die been laat kom, wat weer meer werksgeleenthede skep en weer lei tot ŉ groter vraag na goedere en dienste,” sê Ramaphosa. Hy het gesê die raamwerkooreenkoms wat sal spruit uit die Midrand-beraad sal ook ŉ aansienlike bykomende hupstoot gee vir die implementering van die ekonomiese stimulus- en herstelprogram wat die regering twee weke gelede aangekondig het. “Die plan sluit ŉ reeks onmiddellike maatreëls in om die ekonomie te herstel om te groei, om beleggersvertroue te verbeter en om ŉ platform te skep vir groter werkskepping,” het Ramaphosa gesê. Volgens Ramaphosa sal die regering as deel van die plan: Die president het gesê uit ervaring betrek infrastruktuurontwikkeling werklose mense vinnig by ekonomiese aktiwiteite. Ramaphosa het gesê deur middel van spesifieke ekonomiese hervormings sal die regering geleenthede ontsluit in sektore van die ekonomie wat groot potensiaal vir groei het. Hierdie sektore sluit in mynbou, olie en gas, toerisme en telekommunikasie.